b'\n_START_ARTICLE_\nValentin Zeschko\n_START_SECTION_\n\xc5\xbdivljenje\n_START_PARAGRAPH_\nValentin Zeschko se je rodil 26. decembra 1807 v Ljubljani. Njegov o\xc4\x8de Franc, po poklicu steklar, se je v Ljubljano preselil in se ukvarjal s steklarstvom in trgoval s steklom. Kmalu se je povzpel med znane in bogate me\xc5\xa1\xc4\x8dane, saj je bil 1802 \xc5\xbee lastnik 2 hi\xc5\xa1 v sredi\xc5\xa1\xc4\x8du Ljubljane. Tudi Valentin se je naprej \xc5\xa1olal za steklarja, sprva pri o\xc4\x8detu, nato je \xc5\xa1olanje nadaljeval Dunaju, kjer je ostal dve leti, in \xc5\xa1e pol leta v Pragi, ter v tem \xc4\x8dasu obiskal vse znane steklarne na \xc4\x8ce\xc5\xa1kem._NEWLINE_Leta 1831 mu je ljubljanski mestni magistrat dal dovoljenje za obrt in trgovino, zato se je njegov o\xc4\x8de obrti odpovedal. Leta 1835 se je poro\xc4\x8dil z Ano r. Herrman (r. 1817 na Dunaju), skupaj imela kar 13 otrok. \xc5\xbde 1838 pa je trgovino in steklarstvo opustil in za\xc4\x8del svoj denar vlagati v podjetja, ki jih je ustanovil njegov svak Fidelis Terpinc ( Terpinc je bil poro\xc4\x8den z Zeschkovo sestro Josipino)._NEWLINE_Denar je investiral v  mehani\xc4\x8dno tovarno olja, papirja in barvnega lesa z za\xc4\x8detnim kapitalom 300.000 goldinarjev, ki jo je Terpinc ustanovil 1842. Dru\xc5\xbeba je kasneje zgradila papirnico v Vev\xc4\x8dah, 1861 tovarno za umetno volno in brusilnico lesa v Verjah pri Medvodah, 1868 kupila in preuredila papirnico v Gori\xc4\x8danah. Verjetno je za vse te nadaljnje nalo\xc5\xbebe tudi Zeschko prispeval kapital in zato prodal svoji hi\xc5\xa1i. Pri vodenju obratov je sodeloval, med Trpin\xc4\x8devo odsotnostjo in ga po potrebi tudi nadome\xc5\xa1\xc4\x8dal. Leta 1870 je dru\xc5\xbeba prodala papirni\xc5\xa1ke obrate gra\xc5\xa1ki delni\xc5\xa1ki dru\xc5\xbebi Leykam & Josefsthal A. G. Papier-u. Druckindustrie za 1,300.000 goldinarjev, dru\xc5\xbeabniki pa so prejeli polovico kupnine v gotovini, polovico pa v delnicah._NEWLINE_Leta 1867 ga je Terpinc pritegnil  podjetju Terpinc & Zeschko, ki je ustanovilo tovarno sukna in kocev. Podjetje je zaposlovalo od 100 do 130 delavcev, ki so izdelovali sukno, koce, loden, velurje, klobu\xc4\x8devino za papirnico, vato, plahte... Izdelke so uspe\xc5\xa1no prodajali po vsej Avstro-Ogrski, ter jih med drugim izva\xc5\xbeali v Rusijo. Podjetje se je naglo \xc5\xa1irilo, tako so v biv\xc5\xa1em mlinu v Zgornji Hru\xc5\xa1ici uredili obrat za su\xc5\xa1enje sukna in kocev in za tovarno barvil in strojil uredili obrat, v katerem so mleli je\xc5\xbeice in barve. Podjetje je imelo tudi obrat, kjer so izdelovali umetno volno in vato._NEWLINE_Pobudnik in vodja podjetij, pri katerih je bil Zeschko udele\xc5\xbeen, je bil vseskozi Fidelis Terpinc. Zeschko pa je v veliki meri prispeval kapital in vodil trgovske posle teh podjetij.  Umrl je 5. julija 1885 v Ljubljani. Tovarno sukna in kocev (z drugimi obrati) so po njegovi smrti in solastnice Josipine Terpinc prevzeli sinovi Julij, Ludovik in Valentin ml.'